Twee in hof oor Kaapstad-ma se moord | Maroela Media
Die foto's van Rosemary Theron wat op die Missing Children SA-plakkaat gebruik is toe sy as vermis aangemeld is
Twee mans wat van die moord op die Kaapse vermaaklikheidskunstenaar, Rosemary Theron beskuldig word, het Vrydag in die Wes-Kaapse hooggeregshof verskyn.
Kyle Maspero (18) en Godfrey Scheepers (20) se hofsaak sal op 9 Junie begin, het staatsaanklaer Susan Galloway gesê. Sy sê Maspero beplan om skuldig te pleit, maar die staat het 'n probleem met die feitelike basis van sy pleitooreenkoms. Dit beteken dat die staat moontlik sy pleitverduideliking kan verwerp en hy tereg sal staan op aanklag van moord.
Die hof sal steeds toelating hê tot sy bekentenis en dit sal moontlik die lengte van die hofsaak aansienlik verkort.
Al twee mans is vrygelaat op borgtog.
Theron se 19-jarige dogter, Phoenix RacingCloud, het vroeër vandeesmaand 'n pleitooreenkoms met die staat aangegaan. Sy het glo erken dat sy Maspero, haar kêrel, gehelp het om haar 39-jarige ma op 7 Maart by haar huis in Vishoek te vermoor. Theron is met 'n tou verwurg. Klik hier om meer te lees.
Scheepers, wat ook van moord aangekla word, het glo die twee gehelp om die liggaam te skuif en in 'n vlak graf te begrawe.
Theron was 'n bekende in Kaapstad se kunskringe en was 'n professionele hanswors en modelmaker. Sy het ook op stelte geloop. Sy het in 2011 'n volgrootte perd vir die Kaapstadse karnaval gemaak. -SAPA